31983D0673
L 377/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 1983 година
относно управлението на Европейския социален фонд
(83/673/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската икономическа общност,
като взе предвид Решение 83/516/EИO на Съвета от 17 октомври 1983 г. относно задачите на Европейския социален фонд (1),
като взе предвид Регламент (ЕИО) № 2950/83 на Съвета от 17 октомври 1983 г. относно прилагането на Решение 83/516/ЕИО относно задачите на Европейския социален фонд (2), и по-специално членове 4 и 9 от него,
като има предвид, че следва да бъдат въведени образци за молбите за подпомагане и исканията за плащане;
като има предвид, че за всеки вид дейност се изисква отделна молба по образеца в приложение 1 с оглед изпълнението на изискванията за правилно управление на средствата като за целта трябва да бъде възможно да се направи точна оценка на дейностите на основата на разпоредбите на Решение 83/516/ЕИО и насоките за управление на Фонда;
като има предвид, че е необходимо да се определи срок за подаване на молбите за подпомагане по член 3, параграф 2 от Решение 83/516/ЕИО и на исканията за окончателно плащане;
като има предвид, че продължителността на подпомагането на дейностите по член 3, параграф 1 от Решение 83/516/ЕИО следва да съвпада с финансовата година; като има предвид, че следва да се определи горна граница за продължителността на подпомагането на многогодишните дейности по член 3, параграф 2 от посоченото решение;
като има предвид, че първостепенно значение има незабавното уведомяване на Комисията от страна на държавите-членки за всяка промяна във факторите, на чиято основа е одобрено подпомагането;
като има предвид, че в интерес на правилното управление на средствата, всички неизползвани суми трябва незабавно да се освободят, така че да бъдат пренасочени към други дейности, които отговарят на условията за подпомагане;
като има предвид, че Комисията следва да бъде незабавно уведомена, ако дадена дейност, получила помощ от Фонда, е обект на разследване поради съмнения за нередности;
като има предвид, че е от първостепенно значение редовното получаване на информация от Комисията от държавите-членки с оглед на обстоятелството, че ефективността на Фонда произтича от задълбоченото познаване на подпомаганите дейности,
ПРИЕ НАСТОЯЩОТО РЕШЕНИЕ:
Член 1
1. Молби за подпомагане по член 3 от Решение 83/516/ЕИО се подават по образеца в приложение 1.
2. Молби за:
-
окончателно плащане по член 5, параграф 4 от Регламент (ЕИО) № 2950/83 се подават по образеца в приложение 2,
-
второ авансово плащане по член 5, параграф 2 от Регламент (ЕИО) № 2950/83 се подават по образеца в приложение 3.
3. Молби се подават в три екземпляра. Бланките се попълват с печатни букви без да се пропуска нито една част.
4. Не се разглеждат молби, които не отговарят на посочените в настоящия член условия.
Член 2
1. Видовете дейности по член 1, параграф 2 от Решение 83/516/ЕИО и категориите лица по член 4 от посоченото решение са предмет на отделни молби за подпомагане. Всяка молба отделно посочва данни за всеки регион или област съгласно определението в член 7, параграф 3 от Решение 83/516/ЕИО и насоките за управление на Фонда.
2. Всяка молба може да се отнася само до една точка от насоките за управление на Фонда, които определят приоритетните дейности. Когато дейността се отнася до няколко категории лица, за всяка категория се подава отделна молба.
3. Когато дадена дейност се извършва от няколко държави-членки, всяка държава-членка подава молба по отношение на собствения си принос.
4. Изпълнението на изискванията по този член е предпоставка за одобряването на молбите.
Член 3
1. Молбите за подпомагане във връзка с разходи за следващата година или в случаите на многогодишни дейности - разходи за обхванатите от дейността години по член 3, параграф 2 от Решение 83/516/ЕИО трябва да се подават от държавите-членки до 21 октомври всяка година, за да могат да бъдат разгледани.
2. Спешните молби трябва да се представят от държавите-членки най-малко един месец преди началото на дейността. Към образеца в приложение 1 трябва да се приложи подробна обосновка на спешността на молбата.
Член 4
1. Дейностите по член 3, параграф 1 от Решение 83/516/ЕИО не могат да се подпомагат за повече от една финансова година на Европейските общности.
2. Дейностите по член 3, параграф 2 от Решение 83/516/ЕИО не могат да се подпомагат за повече от 36 месеца.
Член 5
Когато дейност, за която е подадена молба за подпомагане или, за която вече е отпусната помощ, не може да бъде извършена или може да бъде извършена само частично, държавата-членка уведомява Комисията незабавно.
Член 6
1. Молбите за плащания от държавите-членки трябва да стигнат до Комисията в срок от 10 месеца от датата на приключване на съответната дейност. Не се извършват плащания на помощта, за която е подадена молбата, след изтичането на този срок.
2. Авансово отпуснатите средства се възстановяват, когато разходите за съответната дейност не могат да бъдат оправдани по образеца в приложение 2 в тримесечен срок след изтичането на десетте месеца по параграф 1.
3. Когато съгласно член 5, параграф 3 от Регламент (ЕИО) № 2950/83 дадена държава-членка поиска отлагане на авансово плащане, помощта се изплаща еднократно в момента на окончателното плащане.
4. Когато молбата за окончателно плащане разкрие неизползвани суми, те трябва незабавно да бъдат освободени.
Член 7
Когато управлението на подпомагана дейност е предмет на разследване поради съмнения за нередности, държавата-членка уведомява Комисията незабавно.
Член 8
До 15 декември всяка година държавите-членки съобщават на Комисията статистически данни по образеца в приложение 4 във връзка с дейностите, извършвани с помощта на Фонда през предходната финансова година.
Член 9
1. Отменят се Решения 78/706/ЕИО (3) и 78/742/ЕИО (4) на Комисията. Те обаче продължават да се прилагат към дейностите, за които са подадени молби до 1 октомври 1983 г.
2. Чрез отмяна на член 3 молбите за дейности, предвидени да започнат през финансовата 1984 година, се подават до 13 март 1984 г.
Член 10
Адресати на настоящото решение са държавите-членки.
Съставено в Брюксел на 22 декември 1983 година.